Broj: 711-I-1286-P-329-21/23-11-23

Zagreb, 21. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Tonija Družete, zamjenik općinskog načelnika Općine Lovran do 6. lipnja 2021.**,na 12. sjednici održanoj 21. lipnja 2023., donosi sljedeću

**ODLUKU**

1. **Primanjem naknade u iznosu od 700,00 kuna dana 1. prosinca 2021. za obavljanje funkcije člana Upravnog vijeća Županijske lučke uprave Opatija-Lovran-Mošćenička Draga dužnosnik Toni Družeta, zamjenik općinskog načelnika Općine Lovran do 6. lipnja 2021., počinio je povredu članka 14. stavka 2. ZSSI-a u vezi s člankom 20. stavkom 3. istoga Zakona.**
2. **Za povredu ZSSI-a, opisanu pod točkom I. ove izreke, dužnosniku Toniju Družeti neće se izreći sankcija s obzirom na to da je od prestanka obnašanja dužnosti zamjenika općinskog načelnika Općine Lovran proteklo više od 12 mjeseci.**

 **Obrazloženje**

Povjerenstvo je 16. prosinca 2021. zaprimilo prijavu mogućeg sukoba interesa protiv dužnosnika Tonija Družete, zamjenika općinskog načelnika Općine Lovran, koja je u Knjizi ulazne pošte Povjerenstva zaprimljena pod brojem: 711-U-5911-P-329/21-01-2 i povodom koje je otvoren predmet broj P-329/21. U prijavi se navodi da je spomenuti dužnosnik imenovan na dužnost u Županijsku lučku upravu Opatija s kojom je Općina Lovran imala poslovni odnos u razdoblju kraćem od godinu dana od prestanka dužnosti. Podnositelj upućuje na Odluku br. 214 u Službenim novinama Primorsko-goranske županije.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

 Uvidom u Registar dužnosnika utvrđeno je da je Toni Družeta obnašao dužnost zamjenika općinskog načelnika Općine Lovran u razdoblju od 12. lipnja 2017. do 6. lipnja 2021. te je stoga, povodom obnašanja navedene dužnosti, bio obvezan postupati sukladno odredbama ZSSI-a.

U tijeku postupka izvršen je uvid u Registar dužnosnika, dopis Županijske lučke uprave Opatija-Lovran-Mošćenička Draga od 29. ožujka 2022., Odluku o izmjeni Odluke o imenovanju predsjednika i članova upravnih vijeća županijskih lučkih uprava na području Primorsko-goranske županije od 2. studenoga 2021., potvrde o isplaćenom primitku Toniju Družeti u 2021. i 2022., dopis Općine Lovran, Upravnog odjela za društvene djelatnosti, financije i proračun od 11. travnja 2022., Ugovor o kapitalnoj pomoći Županijskoj lučkoj upravi Opatija-Lovran-Mošćenička Draga za sanaciju obrambenog kamenometa – Školjere valobranog zida u Luci Medveja od 1. prosinca 2020., Ugovor o kapitalnoj pomoći Županijskoj lučkoj upravi Opatija-Lovran-Mošćenička Draga za izradu novog idejnog rjršenja dogradnje dijela luke otvorene za javni promet u Lovranu od 13. studenoga 2020., korespondenciju dužnosnika od 13. prosinca 2018., 25. srpnja 2019., 19. listopada 2019., 17. svibnja 2020. i 27. svibnja 2020., podatke sudskog registra nadležnog trgovačkog suda, Odluku o utvrđivanju popisa pravnih osoba od posebnog interesa za Primorsko-goransku županiju („Službene novine Primorsko-goranske županije“, br. 14/11., 9/15., 28/16., 30/17., 34/17. – pročišćeni tekst i 15/18.) te očitovanje dužnosnika od 14. ožujka 2023.

Povjerenstvo je na 185. sjednici, održanoj 9. rujna 2022., pokrenulo postupak za odlučivanje o sukobu interesa protiv dužnosnika Tonija Družete, zamjenika općinskog načelnika Općine Lovran do 6. lipnja 2021., zbog moguće povrede članka 14. stavka 2. ZSSI-a, u vezi s člankom 20. stavkom 3. istoga Zakona, koja proizlazi iz primanja naknade u iznosu od 700,00 kuna dana 1. prosinca 2021. za članstvo u Upravnom vijeću Županijske lučke uprave Opatija-Lovran-Mošćenička Draga (u daljnjem tekstu: ŽLU) u razdoblju od 12 mjeseci od dana prestanka obnašanja navedene dužnosti.

Na odluku o pokretanju postupka dužnosnik se očitovao dopisom od 14. ožujka 2023., koji je u Povjerenstvu zaprimljen 16. ožujka 2023. pod brojem: 711-U-3522-P-329-21/23-08-26, potvrđujući u istom očitovanju istinitima navode Općine Lovran i ŽLU iznesene tijekom postupka kao i činjenicu da je odlukom župana Primorsko-goranske županije imenovan u Upravnom vijeće ŽLU te da je od imenovanja 2. studenoga 2021. primao mjesečnu naknadu od 700,00 kuna.

Dužnosnik je dalje u očitovanju naveo da je njegova greška što je prijevremeno primao mjesečnu naknadu jer na to nisam upozorio župana koji ga je imenovao u Upravno vijeće ŽLU i time se smatra odgovornim te je spreman izvršiti povrat zakonski nepripadajućih, a isplaćenih mjesečnih naknada, ili za mjesečne naknade za koje ga se tereti, da mu se za isti broj mjeseci ne isplaćuje naknada.

Povodom navoda iz podnesene prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela te je na taj način steklo vlastita saznanja o mogućem sukobu interesa dužnosnika.

Dopisom broj: 711-I-393-P-329-21/22-02-19 od 22. ožujka 2022. Povjerenstvo je od Općine Lovran zatražilo podatak je li Općina Lovran tijekom mandata dužnosnika Tonija Družete imala poslovne odnose sa ŽLU te, ako jest, je li isti dužnosnik sudjelovao u navedenim poslovnim odnosima.

Općina Lovran, Upravni odjel za društvene djelatnosti, financije i proračun, na spomenuto traženje očitovala se dopisom KLASA: 008-01/22-01/7, URBROJ: 2170-25-04-01-22-6, od 11. travnja 2022. u kojem se navodi da je Općina Lovran tijekom mandata dužnosnika Tonija Družete imala poslovne odnose sa ŽLU na način da je sklopila dva Ugovora o kapitalnoj pomoći ŽLU i to: Ugovor za sanaciju obrambenog kamenomata - Školjere ispred valobranog zida u Luci Medveja, KLASA: 342-01/20-01/3, URBROJ: 2156/02-02-20-10, od 1. prosinca 2020. na iznos od 100.000,00 kn i Ugovor za izradu novog idejnog rješenja dogradnje dijela luke otvorene za javni promet u Lovranu, KLASA: 342-01/17-01/2, URBROJ: 2156/02-02-20-10, od 13. studenoga 2020. na iznos od 100.000,00 kn, čije preslike se dostavljaju u prilogu očitovanja.

U istom očitovanju dalje se navodi da je dužnosnik Toni Družeta sudjelovao na način da je pregovarao sa ŽLU o vrijednosti naručenog posla, sudjelovao u izradi prijedloga izmjena proračuna s općinskim službama vezanih za osiguravanje sredstava za ugovaranje kapitalnih pomoći, odlazio na sastanke u ŽLU te sudjelovao u korespondenciji vezanoj za spomenuto o čemu se u prilogu očitovanju dostavljaju poruke elektroničke pošte od 13. prosinca 2018., 25. srpnja 2019., 9. listopada 2019., 16. listopada 2019., 17. svibnja 2020. i 27. svibnja 2020. .

Također, dopisom broj: 711-I-394-P-329-21/22-03-19 od 22. ožujka 2022. Povjerenstvo je od ŽLU zatražilo podatak obnaša li dužnosnik Toni Družeta funkciju člana Upravnog vijeća ŽLU te, ako obnaša, tko ga je imenovao u Upravno vijeće, od kada obnaša funkciju i prima li naknadu za navedeno i u kojem iznosu.

ŽLU je na spomenuto traženje dostavila očitovanje KLASA: 342-01/22-01/12, URBROJ: 2156/15-22-04, od 29. ožujka 2022. u kojem se navodi da dužnosnik Toni Družeta obnaša funkciju člana Upravnog vijeća ŽLU temeljem Odluke o izmjeni Odluke o imenovanju predsjednika i članova upravnih vijeća županijskih lučkih uprava na području Primorsko-goranske županije od 2. studenoga 2021., KLASA: 022-04/21-01/38, URBROJ: 2170/1-01-01/6-21-21, te prima novčanu naknadu u iznosu od 700,00 kn za 2021. i 2.100,00 kn za 2022. godinu. U prilogu spomenutom očitovanju dostavljena je navedena Odluka o izmjeni Odluke o imenovanju predsjednika i članova upravnih vijeća županijskih lučkih uprava na području Primorsko-goranske županije od 2. studenoga 2021. te potvrde o isplatama naknada za članstvo u Upravnom vijeću dužnosniku Toniju Družeti iz kojih je razvidno da je istom 1. prosinca 2021., 3. siječnja 2022., 1. veljače 2022. i 1. ožujka 2022. isplaćeno po 700,00 kn s navedene osnove.

Uvidom u podatke sudskog registra Trgovačkog suda u Rijeci utvrđeno je da je pod MBS: 040148148 upisana ustanova ŽLU. Jedini osnivač navedene ustanove je Primorsko-goranska županija.

Uvidom u Odluku o utvrđivanju popisa pravnih osoba od posebnog interesa za Primorsko-goransku županiju („Službene novine Primorsko-goranske županije“, br. 14/11., 9/15., 28/16., 30/17., 34/17. – pročišćeni tekst i 15/18.) utvrđeno je da je ŽLU navedena kao pravna osoba od posebnog interesa za Primorsko-goransku županija.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavkom 3. istoga članka propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavak 4. istog članka propisuje da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnike proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Dana 25. prosinca 2021. stupio je na snagu novi Zakon o sprječavanju sukoba interesa („Narodne novine“, broj 143/21., u daljnjem tekstu: ZSSI/21) čijim je stupanjem na snagu prestao važiti ZSSI.

Iz činjenica utvrđenih u ovom postupku, koje dužnosnik u svom očitovanju niti ne osporava, proizlazi da je dužnosnik Toni Družeta, zamjenik općinskog načelnika Općine Lovran do 6. lipnja 2021., imenovan za člana Upravnog vijeća ŽLU 2. studenoga 2021. te da je navedena pravna osoba utvrđena kao pravna osoba od posebnog interesa za Primorsko-goransku županiju, slijedom čega je dužnosnik sukladno odredbi članka 14. stavka 2. ZSSI-a mogao biti član navedenog Upravnog vijeća, ali temeljem iste zakonske odredbe za obavljanje navedene funkcije nije mogao primati naknadu.

Nadalje, obveze koje za dužnosnike proizlaze iz članka 14. ZSSI-a prema odredbi članka 20. stavka 3. ZSSI-a traju dvanaest mjeseci od dana prestanka obnašanja dužnosti, a što za konkretnog dužnosnika znači do 6. lipnja 2022.

Kako je dužnosnik naknadu za članstvo u Upravnom vijeću ŽLU primio 1. prosinca 2021. za obnašanje dužnosti člana navedenog Upravnog vijeća, i to za vrijeme važenja ZSSI-a, Povjerenstvo je utvrdilo da je dužnosnik opisanim postupanjem počinio povredu članka 14. stavka 2. ZSSI-a, a u vezi s člankom 20. stavkom 3. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona – opomena, obustava isplate dijela neto mjesečne plaće i javno objavljivanje odluke Povjerenstva. Člankom 42. stavkom 2. ZSSI-a propisano je da za povredu odredbi, pored ostalog, i članka 14. toga Zakona Povjerenstvo može izreći sankcije iz stavka 1. toga članka.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 2. ZSSI-a propisano je da za povredu odredbi, pored ostalog, i članka 14. toga Zakona Povjerenstvo može izreći sankcije iz stavka 1. toga članka. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura[[1]](#footnote-1) /2.000,00 kuna do 5.308,91 eura/40.000,00 kuna.

Uvažavajući okolnost da je u trenutku donošenja ove odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Lovran Povjerenstvo smatra da u konkretnom slučaju nije svrsishodno izricanje sankcije s obzirom da sankciju iz članka 44. u vezi s člankom 42. stavkom 2. ZSSI-a nije moguće izvršiti.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Toni Družeta, osobnom dostavom

2. Objava na internetskoj stranici Povjerenstva

3. Pismohrana

1. Fiksni tečaj konverzije 7.53450 [↑](#footnote-ref-1)